Publication: Magyar Közlöny
Issue: MK-2003-8 (Year: 2003, Number: 8)
Era: 1990-2004
Section: Az Alkotmány 2. § (1) bekezdése a Magyar Köztársaságot demokratikus jogállamként határozza meg. A jogállamiság követelményének érvényesüléséhez az Alkotmánybíróság 11/1992. (III. 5.) AB határozatában a következõket
Paragraph Index: 406

4. A Kódex belsõ szerkezete Az új Polgári Törvénykönyv Könyvekbõl, Részekbõl, Címekbõl és Fejezetekbõl épül fel. A Kódex tartalmi határainak kiszélesítése mind mennyiségi, mind tartalmi okokból szükségessé teszi, hogy a Törvénykönyv egy újabb szerkezeti egységgel, a „Könyv”-vel egészüljön ki. Ennek megfelelõen módosítást igényel a jogszabályszerkesztésrõl szóló IM-irányelv. Az új Ptk. kódex-jellege miatt ugyanakkor az egész törvénykönyv (azaz az egyes könyvekben foglalt normaanyag) parlamenti elfogadása és hatályba léptetése — természetesen — egy idõben kell, hogy megtörténjék. A Könyveken belül a Részek, a Részeken belül a Címek és a Címeken belül a Fejezetek számozása mindig újból kezdõdik. A §-ok számozása — a könyveken is végighaladó módon — folyamatos. 2003/8. szám A Kódex élén, a részletes szabályokat tartalmazó Könyvek elõtt Bevezetõ rendelkezések foglalják össze a Törvénykönyv célját és alapelveit. Az új Kódexnek nem lesz Általános része. Nem tartalmaztak Általános részt a német BGB jelentõs befolyása alatt született 20. század eleji magyar tervezetek, illetve javaslatok és az 1928-as Mtj. sem. A korabeli jogtudomány úgy ítélte meg, hogy a BGB látványos megoldása feleslegesen bonyolítja a törvénykönyv szerkezetét, túlságosan és a gyakorlati igényektõl elszakadva növeli meg a jogügyleti szabályok jelentõségét, egyben nehezítve a jogalkalmazást. Hasonló megfontolásokból mondott le Általános rész kialakításáról a hatályos Ptk. is. A Kódex Könyvei a következõk: Elsõ Könyv: Személyek, Második Könyv: Családjog, Harmadik Könyv: Dologi jog, Negyedik Könyv: Kötelmi jog, Ötödik Könyv: Öröklési jog. VI. Az új Polgári Törvénykönyv kiemelkedõ szerepének kifejezésre juttatása A Polgári Törvénykönyv nem egy a törvények közül. Kiemelkedõ jelentõségét az általa közvetlenül szabályozott életviszonyok fontossága önmagában is mutatja. Szerepe azonban túlmegy a közvetlenül szabályozási körébe vont viszonyokon, kisugárzik valamennyi polgári jogi normával rendezett vagy rendezhetõ kapcsolatra, éspedig függetlenül attól, hogy az adott norma kifejezetten háttér-jogszabályaként jelöli-e meg a Polgári Törvénykönyvet vagy sem. Ugyanezt a jogpolitikai követelményt szolgálja az a kívánalom is, hogy a Polgári Törvénykönyvet csak erre irányuló külön törvénnyel (és nem egy egyéb tárgyban hozott törvényben, mintegy mellékesen) lehessen módosítani. (Ma ez a maxima is rendszeresen és ötletszerûen sérül.) A jogalkotási törvény megfelelõ módosítása — a Ptk. és a hozzá hasonló jogágazati jellegû (anyagi jogi, illetve eljárásjogi) kódexek vonatkozásában — az igazságügyi miniszter feladatává tehetné (az ún. „salátatörvények” tilalmával) e követelmény garantálását. B) Az új Polgári Törvénykönyv alapvetõ elveirõl I. Preambulum: a törvény céljának meghatározása Az új Kódex Bevezetõ rendelkezései elõtt — a jelenlegihez hasonló tömör formában — meg kell határozni a törvény célját. Ennek keretében a vagyoni viszonyok kiemelése mellett kellõ hangsúlyt kell adni a személyi viszonyok törvénykönyvbeli szabályozásának is. Ezt különösen fontossá teszi az a körülmény, hogy az új Kódex a családjogi viszonyok alapvetõ törvénykönyve is lesz. A törvény céljának meghatározása nem normatív tartalmú. Ezért ezt a rendelkezést — szemben a hatályos Ptk.-val — a normatív tartalmú bevezetõ rendelkezésektõl elkülönítve, preambulum formájában kívánatos elhelyezni. II. A törvény értelmezési maximája A törvény értelmezési maximáját alapvetõ vonásaiban az új Polgári Törvénykönyvben is fenn kell tartani, de kerülni kell az értelmezési szempontok kimerítõ felsorolását. Fenntartandó az új Kódexben is az a követelmény, hogy a magánjogi viszonyokat szabályozó normákat — a törvényeket is, ha azok eltérõen nem rendelkeznek — a Polgári Törvénykönyvvel összhangban, a Kódex rendelkezéseire figyelemmel kell értelmezni [Ptk. 1. § (1) bek.]. Ez a követelmény azt is kifejezésre juttatja, hogy a Kódex a magánjogi jogviszonyok alapvetõ normáinak gyûjteménye, és elveinek érvényesülniük kell a magánjogi viszonyokat rendezõ különös törvényekben és egyéb jogszabályokban is. Az értelmezési alapelv szerepe éppen az, hogy a magánjogi viszonyokat szabályozó kódexbeli és külön normák alkalmazása ne kerülhessen szembe a Kódex egészének céljával, ne vezethessen a Törvénykönyv rendeltetésével ellentétes eredményre. III. Az új Kódex alapelvei A Bevezetõ rendelkezések között az egész törvénykönyvön átsugárzó alapelveket kell elhelyezni. Ezzel egyben módot kell adni arra, hogy abban a Könyvben, ahol erre szükség van, az illetõ Könyvre vonatkozó önálló elvet lehessen kimondani. Ilyen igény merülhet fel a Családjogról szóló Második Könyvben. A Koncepció a Ptk. alapelvei közötti átfedéseket meg kívánja szüntetni, és egyben az elvek koncentráltabb szabályozására tesz javaslatot. A Bevezetõ rendelkezésekben a következõ alapelvek fenntartása indokolt:

Source: https://magyarkozlony.hu/hivatalos-lapok/81ac8fc0cbefb5ded849ab06fa69337c7c2e25b8/dokumentumok/8e719c3cb87b3c668484c23899993c1e1acd9000/letoltes